b'\n_START_ARTICLE_\nKunstindustriutstillingen 1909\n_START_PARAGRAPH_\nKunstindustriutstillingen 1909 var en utstilling i Frisens park ved Biskopsudden p\xc3\xa5 Djurg\xc3\xa5rden  i Stockholm som ble arrangert av Svenska Sl\xc3\xb6jdf\xc3\xb6reningen. Utstillingen ble arrangert med kun svenske deltakere. Utstillingen varte fra 4. juni til 30. september 1909 etter \xc3\xa5 ha blitt forlenget fra 15. september._NEWLINE_Utstillingen ville gi en sammenfatning av aktuell svensk kunsth\xc3\xa5ndverk og kunstindustri og kan sees som en noe mindre oppf\xc3\xb8lger til Stockholmsutstillingen 1897. Akkurat som ved 1897-utstillingen var det  Ferdinand Boberg som var  hovedarkitekt.  Han tegnet alt fra utstillingskatalogen til den pomp\xc3\xb8se arkitekturen med fontener, kaskader, t\xc3\xa5rn og arkader. Alt var holdt i en lys, nesten hvit fargeskala og bygningene kaltes ogs\xc3\xa5 den Vita staden. Gustaf V var utstillingens beskytter og  arbeidsutvalget besto av Prins Eugen, hoffintendent Carl Bendix  og Erik Gustaf Folcker._NEWLINE_Bedriftene som stilte ut viste det beste fra sin produksjon, som regel av h\xc3\xb8y kvalitet. Bobergs takarrangement med hundrevis av gl\xc3\xb8delamper i den store restauranten vekket oppmerksomhet. Elektrisiteten var den nye, rene energien. Den store restauranten var m\xc3\xb8blert med en kopi av Michael Thonet b\xc3\xb8ytrestol "Stuhl Nr. 14" fra 1859. Utstillingen inneholdt i tillegg en lang rekke boliginnredninger og m\xc3\xb8bler, imidlertid kom det sosiale programmet til kort og kun noen sm\xc3\xa5hus med enkel innredning ble vist. I ettertid fremsto utstillingen p\xc3\xa5 mange m\xc3\xa5ter som en pomp\xc3\xb8s, usvensk oppvisning av den etablerte jugendstilen._NEWLINE_Utstillingen arrangerte ogs\xc3\xa5 et lotteri hvor f\xc3\xb8rstepremien var en fullt innredet villa tegnet av arkitekt Ivar Callmander inklusive tomt i Stor\xc3\xa4ngen._NEWLINE_Neste og siste internasjonale utstilling som Ferdinand Boberg skulle st\xc3\xa5 for som hovedarkitekt ble den baltiske utstillingen i Malm\xc3\xb6 i 1914.'